tartuNLP/wikipedia-smugri-20251201 huggingface dataset:
Katariina Styeres

Katariina II ađai Katariina Styeres (š. Sophie Auguste Friederike von Anhalt-Zerbst; ) lâi Ruošâ kiäisárroonnig iivij 1762–1796.
Katariina šoodâi vyesimáánu 2. peeivi 1729 aatellii perrui Stettinist. Suu vaanhimeh láin saksalâš prinssâ Christian August von Anhalt-Zerbst já Johanna Elisabeth von Holstein-Gottorp. Ive 1744 Katariina vuolgij enijnis Ruošân já čuávuváá ive sun naajâi Ruošâ ruuvnâprinssâ Piättâráin. Piättâr šoodâi kiäisárin kiäisárroonnig Elisabet jäämmim maŋa ive 1762. Sun lâi kuittâg hiäjus haldâšeijee ige sun lamaš piivnoh suátivievâ, pappâkode tâi aatellij kooskâst. Syeinimáánu 9. peeivi 1762 Katariina pajanij vááldán suátivievâ iššijn. Piättâr morhedui käävci peivid vääldičovádem maŋa. Katariina II ruvnájááh lijjii siämmáá ive čohčâmáánust Moskovast. 34-ihásii väldipaje ääigi Katariina viigâi nanodiđ Ruošâ ekonomia sehe ovdediđ taiđuu, kulttuur já čuovviittâs jurduid enâmist. Katariina tiervâsvuotâ hiäjunij skammâmáánust 1796 já sun jaamij skammâmáánu 17. peeivi Pietarist.
Paavvâl I

Paavvâl I () lâi Ruošâ kiäisár iivij 1796–1801.
Paavvâl šoodâi roovvâdmáánu 1. peeivi 1754 Pietarist Piättâr III já Katariina Stuárrá vuosâpärnin. Paavvâl eeči morhedui, ko sun lâi tuše 8-ihásâš ige sun kuássin lamaš kieres enijnis. Kiäisárroonnig Elisabeth lâi suu válduášálâš šoddâdeijee. Ive 1773 Paavvâl naajâi Hessen-Darmstadt prinses Wilhelminain (ryeššilâš nommâ Natalia Aleksejevna), kii kuittâg jaamij vuosâpäärnis šoddâddijnis. Ive 1776 sun naajâi Württemberg prinses Sophia Dorotheain (ryeššilâš nommâ Maria Fjodorovna) já sunnui šoddii ohtsis love pärnid. Katariina Styeres ličij halijdâm, ete Paavvâl alge Aleksander šodâččij suu árbálâžžân Paavvâl saajeest. Katariina kuittâg jaamij ovdâl ko sun kiergânij virgálistiđ tom, já Paavvâl šoodâi kiäisárin skammâmáánu 17. peeivi 1796. Paavvâl ij lamaš pivnohis haldâšeijee já suu väldipaje paasij-uv uánihâžžân, ko sun morhedui njuhčâmáánu 23. peeivi 1801.
Piättâr III (Ruoššâ)

Piättâr III (š. Karl Peter Ulrich von Schleswig-Holstein-Gottorp; ) lâi Ruošâ kiäisár ive 1762.
Piättâr šoodâi kuovâmáánu 21. peeivi 1728. Suu vaanhimeh láin Charles Frederick von Holstein-Gottorp já Piättâr Stuárrá nieidâ Anna Petrovna. Ive 1741 Piättâr pärnittes muáđá Elisabet šoodâi kiäisárronigin já nomâttij Piättâr suu árbálâžžân. Porgemáánust 1745 Piättâr naajâi Sophie Auguste Friederike von Anhalt-Zerbstáin, kiän ryeššilâš nommâ lâi Katariina Aleksejevna já kii šoodâi maŋeláá tobdosin Katariina Styeresin. Piättâr III uánihis väldipaje aalgij uđđâivemáánu 5. peeivi 1762 Elisabet jäämmim maŋa. Suu kálgu Katariina lâi kuittâg pivnohub suátivievâ, pappâkode já aatellij kooskâst já luhostui ton áánsust čovádiđ vääldi syeinimáánu 9. peeivi 1762. Piättâr morhedui käävci peivid maŋeláá syeinimáánu 17. peeivi.
Halikko

Halikko lii oovdiš kieldâ Suomâst, Varsinais-Suomâ eennâmkoddeest. Tot lohtui Salo kaavpugân ive 2009 aalgâst. Ive 2008 loopâst Halikkost assii 9 788 olmožid, já ton vijđodâh lâi 381,80 km², mast 24,21 km² lâi čääci. Halikko naaburkieldah lijjii Kemiö, Kuusjoki, Marttila, Paimio, Perniö, Salo já Sauvo.
Kieldâlahtem.
Angelniemi kieldâ lohtui Halikkon ive 1967.
Halikko, Kiikala, Kisko, Kuusjoki, Muurla, Perniö, Pertteli, Suomusjärvi já Särkisalo váldustiivrah meridii kieldâlahtemist Saloin kesimáánu 11. peeivi ive 2007, já kieldah lahtojii Salon uđđâivemáánu 1. peeivi 2009. 
Kieldâlahtem maŋa šoodâi paijeel 50 000 ässee kaavpug, mon nommâ lii Salo. Ton vaakunin šoodâi Halikko kieldâ vaakun.
Siijdah.
Halikko.
Ahtiala, Ali-Häävälä, Ammakko, Antola, Breidilä, Hajala, Hevonpää, Hirvikallio, Hulvela, Hyyperä, Häntälä, Ikelä, Immala, Jaakola, Joensuu (Åminne), Juva, Kalkkila, Kaninkola, Kannisto, Kankari, Karvala, Kavantola, Ketola, Kierla, Kihinen, Kinnarpyöli (Skinnarböle), Kirjola, Konkola, Kultola, Korvenpää, Kuttila, Kuumala, Kytö, Kärävuori, Laiterla, Laitola, Latala, Lempilä, Lokkila, Meisala, Melkola, Metsäkonkola, Montola, Mustamäki, Mustisi, Märy, Mätikkö, Nikkilä, Naapala, Noukkila, Nummi, Nurkkilanböle, Pailinna, Paimoinen, Pajula, Pappila, Perälä, Pihkavuori, Piintilä, Pitkäoja, Puotila, Putola, Riikola, Rikala, Ruotsala, Ruska, Ruuhikoski, Saarimäki, Saha, Sauvonkylä, Seppälä, Suppala, Talola, Tavola, Toijala, Toivila, Tunila, Turila, Vartsala, Vaskion Lempilä, Viala, Viikerlä, Villikkala, Viurila, Voitilanpyöli, Vuorentaka, Vässilä, Yli-Häävälä, Yttelä já Yöntilä.
Angelniemi.
Ahtmaa (Kaxunge), Angela, Asila, Esselpää, Isokylä, Kanamäki, Karviainen, Kokkila, Marttila, Meri-Seppälä, Myllyperä, Paatelmaa (Båtsholm), Peksala, Päärnäspää, Pöylä (Böylä), Sapalahti (Kallmusnäs), Tammenpää, Topjoki, Torkkila, Tuiskula já Valttila.
Aseksuaalvuotâ

Aseksuaalvuotâ lii taggaar seksuaallâš sundâšume, et nubeh ulmuuh iä kiäsut seksuaallávt. Ađai aseksuaallâš olmooš ij tuubdâ seksuaallii kiäsuttem. Sun puáhtá kuittâg tubdâđ seksuaallii haalu.
Aseksuaalvuotâ lii ohtâ seksuaalucceeblovoin.
Seksuaalvuođâ sänikirje.
Seksuaalvuođâ sänikirje mield aseksuaallâš olmooš lii olmooš, kiäst láá uáli uccáá teikkâ iä ollágin jurduuh, himoh teikkâ mohtâ, moh lohtâseh seksuaalvuotân teikkâ seeksin. Aseksuaallii ulmuu puáhtá emotionaallávt kiäsuttiđ mii suhâpeelijd peri, já návt sun puáhtá leđe ovdâmerkkân hetero, homo, lesbo teikkâ biseksuaallâš.
Maht aseksuaalvuotâ iärrán selibaatist?
Aseksuaalvuotâ iärrán selibaatist toin naalijn, ete selibaat lii ulmuu miärádâs. Nubij sanijguin selibaatist olmooš jieš lii meridâm kiäsádâttâđ seeksist. Aseksuaallii ulmust vuod ij lah seksuaallii kiäsuttem, mast kiäsádâttâđ. Aseksuaallâš olmooš puáhtá kuittâg nuuvt haalijddijnis hárjuttiđ seeksi.
The Beatles

The Beatles lâi ive 1960 vuáđudum eŋlandlâš rockjuávkku. Tom aneh rock já pop pivnohumos já merhâšitteemus juávkkun. 
The Beatles jesâneh lijjii liverpoolliih John Lennon (komppikiitaar, laavlâ, kuoskâttâsčuojânâsah já njälmiharppâ), Paul McCartney (bassokiitaar, kiitaar, kuoskâttâsčuojânâsah já laavlâ), George Harrison (kiitaar já laavlâ) já Ringo Starr (ruumbuh já laavlâ). Lennon já McCartney, kiäh rahtijn šuoŋâ stuárráámuu uásán pittáin, láin válduášáliih solisteh. 
The Beatles lii kenski popmuusik merhâšitteemus juávkku. Juávhust tiättojii vuosmuu keerdi rock- já popjuávhui merhâšitteemus jiešvuođah siämmáá ääigi. Juávhu jesâneh rahtii šuoŋâ muusikân jiejah já sij čuojâttii sehe studiost ete lyeve alne. Juávkku keevtij kyehti kiitaar, basso já ruumbuid, mii ij lamaš vala táválâš tonáigásii muusikmaailmist. Juávhust ij lamaš ärbivuáválâš uáivisolist, mut juávhu čuávvojii ubâlâšvuottân, veik eres jesânijn lijjii jieijâs ihástâlleeh. Manager Brian Epstein raahtij juávkun tiäđulâš olgostiijlâ já almolâšvuotâkove, mut ij vaikuttâm ton muusikân. The Beatlesist lâi stuorrâ vaikuttâs toos, ete musikkáreh rähtiškuottii eenâb jieijâs muusik, já ete popmuusik aneškuottii taaiđâšlaaijân.
The Beatles jienâvuárháh láá vuobdum motomij árvui mield paijeel miljard pittád, já tot lii ubâ maailmist enâmustáá kávpálávt miänástum muusikjuávkku.
Demiseksuaalvuotâ

Demiseksuaalvuotâ lii seksuaallâš sundâšume. Demiseksuaallii ulmui lii seksuaallii kiäsuttume šoddâmân tehálâš tubdâđ, et sun peerust kiäsutteme čuosâttuvâst. Ađai demiseksuaalil ulmui lii tehálâš perustiđ ulmust, vâi kiäsuttuuččij sust. Uásipeelij kooskâst kolgâččij leđe kievrâs jiegâlâš ohtâvuotâ, mii puáhtá leđe maggaar peri ustevvuođâst rähisvuotân. Demiseksuaalvuotâ ij lah kiddâ suhâpeeleest.
Demiseksuaalvuotâ lii ohtâ seksuaalucceeblovoin.
Panseksuaalvuotâ

Panseksuaalvuotâ lii seksuaallâš sundâšume, mast lijkkuustume, rähistume tâi seksuaallii kiäsuttume čuosâttuv suhâpeeli ij taarbâš leđe miinii tiätu suhâpeelijd. Ađai panseksuaallii ulmui ij lah tehálâš seksuaallii kiäsuttume čuosâttuv suhâpeeli.
Panseksuaalvuotâ lii ohtâ seksuaalucceeblovoin.
Seksuaalvuođâ sänikirje.
Seksuaalvuođâ sänikirje mield panseksuaallâš olmooš lii olmooš, kiän erotliih, emotionaalliih já/tâi seksuaalliih tubdâmušah pyehtih čuoccâđ nubbijd ulmuid sii suhâpeeleest teikkâ suhâpelettesvuođâst huolâhánnáá.
Eennâmsäplig

Eennâmsäplig ("Talpa europaea") lii iänáážin eennâm vyelni ellee tivreporree. Tot ij lah aldasuhâlâš muoldâgáid, moh láá jursseeh. Eennâmsäplig lii rávhuidittum šlaajâ Suomâst.
Olgohäämi.
Eennâmsäplig lii 11–16 cm kukke, já tast lii 20–47 mm kukkosâš seibi. Eennâmsäplig tiäddá suulân 65–120 g. Selgipeeli lii tevkisruškâd tâi masa čappâd, já čuávjipeeli lii váhá kuovgâdub. Eennâmsäpligeh eelih iänáážin eennâm vyelni já mákkojeh tobbeen. Ruumâš lii sukkullágán. Eennâmsäpligijn iä lah olgopeeljih ollágin, já uccâ čalmeh láá vuohâdis tuurhâ vyelni. Kuhes njuuneest lii kuáivumist helppejeijee tähti. Ton lasseen njune pirrâ já seeibist láá tobdokuolgah, moh išedeh kavnâđ saallâs. Ryevjih láá tego uccâ kuáivuh, uánihááh já uáli vievsah. Kepilij keejist láá kievrâ kuáivumkoozah.
Lavdâm.
Eennâmsäplig tiättoo masa ubâ Euroopist já Aasiast Mongolia räi. Suomâst šlaajâ lii viehâ almolâš Koskâ-Suomâ räi, mutâ Säämist tot ij tiettuu ollágin.
Eennâmsäplig mákkoo maaŋgâlágánijn pirrâsijn, ovdâmerkkân viljâlem- já kuáttumenâmijn, muorâkaardijn já lostâvuovdijn. Koške čunoienâmijn já liijkás lahtâ kuávluin eennâmsäplig ij makkuu, tastko eennâmsäplig vuovdah sättih sorduđ teikkâ tevduđ čassijn.
Eellimvyevih.
Raavâd.
Hajâ- já kuullâmááicu vievâst sehe eromâš herkis njunijnis eennâmsäplig pivdá masa puoh elleid, moh čájádeh ton vuovdáid. Ravâdin láá ovdâmerkkân muldemááđuh, tivreh, kiivsah sehe tuhháátjuálgásiih. Eennâmsäplig porá 40–50 g peeivist ađai paijeel pele jieijâs tiädu verd. Jis raavâd lii eenâb ko lii tárbu, te eennâmsäplig ráhtá purrâmušvuárháid. Mottoom vuárhást kávnojii paijeel 1 200 lapsemááttud. Lapsemááđui uáivih lijjii kaskum rasta, já mááđuh lijjii šietkum vuovdâi seinijd. Eennâm alne eennâmsäplig lii motomin volliittâm cuobbuid já uđâgáid sehe puurrâm rááđuid.
Eellim eennâm vyelni.
Eennâmsäplig iälá stuárráámus uási elimist eennâm vyelni. Tot kuáivu vuovdâid sevŋâdist já tom uáinist eennâm oolâ šoddâm muldeleejijn. Uási vuovdijn pyehtih leđe uáli puáráseh, já siämmáid vuovdâid pyehtih kevttiđ maaŋgah suhâpuolvah maŋaluvâi. Uđđâ muldelejeh šaddeh eennâm oolâ talle, ko eennâmsäplig kuáivu uđđâ pivdemvuovdâid. 
Lasanemäigi álgá cuáŋuimáánust. Suomâst eennâmsäpligist lii tuše ohtâ piäsádâh keessiv. Mäddiláá piäsáduvah pyehtih leđe kyehti-uv oovtâ ive ääigi. Čuávjiäigi pištá kulmâ oho, mon maŋa niŋálâs čivgá 2–5 čivgâd sierânâs čivgâmvuovdân, mii lii skođâstum siähtáláin sehe koške lostâiguin. Čiivgah vyelgih piäjust 4–5 oho ahasâžžân, já toh šaddeh suhâjuátkimahan jo vuosmuu ive.
Seksuaalvuođâ sänikirje

Seksuaalvuođâ sänikirje lii nuoráid uáivildum sänikirje, mast čielgejuvvojeh seksuaalvuotân lohtâseijee tuáváduvah já toi teermah. 
Historjá.
Sänikirje toimâttij já almostitij Aalmuglitto neetist ive 2018 já tuše suomâkielân. Sämitige nuorâirääđi meridij jurgâlittiđ sänikirje meid anarâš-, nuorttâlâš- já orjâlâškielân, tastko tuáváduvváid iä veltihánnáá mudoi kavnuu sämikielâg teermah teikkâ miäruštâlmeh.
Käldeeh.
Jursseeh

Jursseeh ("Rodentia") láá njomâtteijei lahko. Jurssei lahko lii maaŋgâhámásâš, já toh láá levânâm pirrâ maailm, peic iä Maadânanamân. Jursseešlaajah láá ohtsis suulân 2 200, moh kuleh 30 sierâ hiäimun. 40 % njomâtteijei šlaajâin láá jursseeh. Jurssei lahko lii-uv njomâtteijei lahkoin valjaamus. Iänááš jursseeh láá uccâ, neeljijuolgâg já kuhesseeibâg elleeh. Toi juolgijn láá távjá koozah. Ton lasseen jurssei tobdomeerhah láá kuhes tobdokuolgah, jurssemân suáppee päänih já kääibih.
Jurssei vyelilahkoh láá:
Sodâsuárree

Sodâsuárree ("Pteromys volans") lii Tave-Euraasiast tiättojeijee uárreešlaajâ. Sodâsuárree lii Suomâst rávhuidittum šlaajâ. Šlaajâ lii Suomâst hiäjulum já ton lasanem- já vuoiŋâstemsoojij hevâttem já hiäjusmittem lii kieldum.
Olgohäämi.
Sodâsuárree lii ucceeb ko táválâš uárree. Sodâsuárree lii 13,5–20,5 cm kukke, já tast lii 9–14 cm kukkosâš seibi. Sodâsuárree tiäddá suulân 95–170 g. Ivnees peeleest sodâsuárree lii kuovgisräänis. Uáli stuorrâ čalmeh čujotteh, ete sodâsuárree lii ijjâellee. Ovdâ- já monnjâjuolgij kooskâst láá liškepuáimuh sodâstem várás. Ton seibi lii viällud tuolbâs.
Lavdâm já eellimpiirâs.
Sodâsuárree tiättoo Euroopist tuše Suomâst já Eestienâmist. Nuorttân tot tiättoo Ruošâ čoodâ ain Sahalin suolluu já Jaapaan räi. Suomâst šlaajâ tiättoo tavemustáá Kuáccám räi.
Sodâsuárree mákkoo puáris kuosâváldálâš meecijn, main láá vuággumuorah piäjusaijeen já lostâmuorah ravâdin. Eellimpiirâs uccán meccituálu tiet. Sodâsuárree liihâd muorâst nuubán, ijge tot moonâ mielâstis stuorrâ muorâttes jolgâdâsâi rasta. 
Orásijn lii stuárráb eellimpiirâs ko niŋálâsâin. Oráseh pyehtih lihâdiđ 60 hehtaar matsâš kuávlust, ko niŋálâsah vuod lihâdeh vyeli 10 hehtaar kuávlust. Niŋálâssáid eellimpirrâs šlaajâ lii tehálâš, tastko tot lii čiivgâi šoddâmpiirâs. Siämmáá eellimpirrâsân iä peesâ eres niŋálâsah, mutâ oráseh pyehtih lihâdiđ maaŋgâi niŋálâsâi eellimpirrâsijn.
Eellimvyevih.
Raavâd.
Sodâsuárree porá šaddoraavâd – uurbijd, iđosijd, loostâid, siemânijd, pähkinijd já muorjijd sehe tälviv eromâšávt suávi já leeibi umolijd, maid tot norá tälvivuárháid. 
Lasanem.
Lasanemäigi álgá njuhčâmáánust. Niŋálâs čivgá vuosmuid čiivgâid cuáŋui-vyesimáánust, já nubbe kime maŋa čiivgah sättih šoddâđ meid kesi-syeinimáánust. Táválávt piäsáduvâst láá kyehti teikkâ kulmâ čiivgâ. Čiivgah eelih eeni revirist loppâkeesi räi, mon maŋa toh usâškyetih jieijâs eellimpirrâs. Táválávt sopâvâš kuávlu kávnoo vyeli 10 kilomeetter keččin šoddâmpiäjust. Sodâsuárree puáhtá eelliđ 5-ihásâžžân.
Seksitaavdah

Seksitaavdah láá bakterij teikkâ virusij tovâttem puácuvuođah. 
Taavdah.
Bakterij tovâttem seksitaavdah láá ovdâmerkkân klamydia, kuppá (teikâ syfilis) já tippur (teikâ gonorrea). Virusij tovâttem seksitaavdah vuod láá ovdâmerkkân HIV (AIDS), vuoivâskuddum, genitalherpes já kondylooma.
Seksitaavdâin tuše genitalherpes já kondylooma kávnojeh eromâšávt tavdâmeerhâi vuáđuld. Eres seksitaavdah totkojeh seksitavdâtestâiguin. Seksitaavdah láá maŋgii tavdâmerhâttemeh, já nuuvtpa tavdâmeerhâid ij kannat vuordâččiđ, jis lii lamaš seksi kondomttáá tâi njälmiseksisyejettáá. 
Njuámmum.
Seksitaavdah pyehtih njuámmuđ suoijiimettumes seeksist, jis toh láá jo ovdeláá oovtâ uásipiälán njuámmum.
Seksitaavdah pyehtih njuámmuđ meid njälmiseeksist, mast ij lah kiävtust kondom tâi njälmiseksisyeji. Njälmiseksi uáivild tom, et njuálu tâi njama suhâorgaanijd. Seksitaavdah njuámuh njälmiseeksist kondomttáá tâi njälmiseksisyejettáá tâi iämádâh- já aanaaloonâšmist, jis kiävtust ij lah kondom.
Seksitaavdah iä njuámu cummâlušmist tâi kieđáin njavhâdijn.
Seksitaavdâin puáhtá suojâliđ jieijâs nuuvt et kiävttá kondom teikkâ njälmiseksisyeje. Seksitaavdâid puáhtá estiđ kevttimáin kondom já njulčásmittemvuoidâs iämádâh- já aanaalonâččem ääigi sehe kondom tâi njälmiseksisyeje njälmiseeksi ääigi.
Seksitaavdah njuámuh táválávt ulmust, kote ij jieškin tieđe, et sust lii tavdâ.
Teestah.
Seksitavdâtestáid kannat moonnâđ ain, jis lii lamaš suoijiimettumes seksi uđđâ tâi vieres kuoimijn. Lii tehálâš tiettiđ jieijâs seksitavdâtile, vâi finnee táárbu mield olmâ tipšo, ige tieđehánnáá njuámut taavdâ ovdâskulij.
Seksitavdâtestáid puáhtá moonnâđ jieijâs tiervâsvuotâkuávdážân, suhâpelitaavdâi poliklinikan tâi škovlâ- já uáppeetiervâsvuotâtiipšon. Seksitaavdâi testam lii täin soojijn mávsuttem.
Seksuaalvuođâ sänikirje mield seksitavdâtestâ uáivild ovdâmerkkân kužžâ- já vorrâčáittus já ton tutkâm laboratoriost seksitaavdâi väärild. Teestah tahhojeh tiervâsvuotâsajattuvâin, suhâpelitaavdâi poliklinikijn já priivaat tuáhtársajattuvâin. Motomijn tiilijn meiddei pääihist testam lii máhđulâš.
Seksuaalucceeblovoh

Seksuaalucceeblovoh lii termâ, mii kiävttoo tagarijd ulmuid, kiäi seksuaallâš sundâšume ij lah heteroseksuaalvuotâ ađai sij láá homoh, lesboh, biseksuaaleh, aseksuaaleh teikkâ panseksuaaleh. Aseksuaaleh pyehtih leđe meid heteroh, mut sij kuittâg annojeh seksuaalucceeblohhoon aseksuaalvuođâ tiet.
Seksuaal- vâi suhâpeliucceeblovoh.
Maŋgii transulmuuh, transvestiteh, eressuhâpiäláág ulmuuh já intersuhâpiäláág ulmuuh iättojeh seksuaalucceeblohhon, veikkâ sij láá riävtui suhâpeliucceeblovoh. Taat ij kuittâggin meerhâš, ete sij iä puávtáččii kuullâđ meid seksuaalucceeblovvoid, jis sij láá meid homoh, lesboh, biseksuaaleh, aseksuaaleh teikkâ panseksuaaleh. Lii kuittâg máhđulâš, ete sij láá heteroh, mon keežild sij kuleh tuše suhâpeliucceeblovvoid.
Klamydia

Klamydia lii "Chlamydia trachomatis" bakteerist šoddâm seksitavdâ, mii toovvât páihálii infektio já mon puáhtá tipšođ antibioottalkkâsijguin.
Klamydia lii Suomâ táválumos seksitavdâ. Jyehi ive Suomâst kávnojeh suullân 14 000 klamydiatábáhtussâd. Tot lii táválâš eromâšávt nuorâi kooskâst.
Čáittuseh.
Čáittuseh váldojeh seksitaavij miäldásávt jo-uv cissâčáittusáin tâi väldimáin čáittus pottârääigist, njiälust tâi iämáduvâst.
Majetärhistem tábáhtuvá suullân mánuppaje maŋa tipšoost, mon ääigi visásmittoo, et tipšo lii pastam bakteerân. Seksikyeimi kolgâččij meid tipšuđ siämmáá ääigi.
Seksuaalvuođâ sänikirje.
Seksuaalvuođâ sänikirje mield klamydia lii seksitavdâ, mii šadda bakterist. Tot puáhtá njuámmuđ suoijiimettumes tohâmist já njälmiseeksist. Klamydianjuámmum selvâttem várás váldoo táválávt kužžâčááitus. Klamydia hoittájuvvoo antibiootijguin.
Klamydia koalain.
Klamydia lii koalain táválâš já varâlâš tavdâ, mii puáhtá tovâttiđ kužžâvaaivijd, čalmettesvuođâ, heeđâlmttesvuođâ já loopâst val koala jäämmim. Tavdâ lii stuorrâ uhke šlaajâ cevzimân, já tot toovât joba pele koalajämimijn. Ive 2025 Australiast tuhhiittui maailm vuosmuš puáhuttâs, mii syeijee koalaid klamydianjuámumist. Sunset Coast totkeeh porgii puáhuttâs valmâštem oovdân paijeel love ihheed. Puáhuttâs ij vaađâ pehtilittem, mii taha ton kevttim älkkeebin luánduviđá elleid.
Suhâpeliucceeblovoh

Suhâpeliucceeblovoh lii termâ, mii kiävttoo tagarijn ulmuin, kiäi suhâpeli-identiteet teikkâ suhâpele olgospyehtim ij västid sii šoddâmmuddoost miäruštâllum suhâpele. Taas kuleh el. transulmuuh, transvestiteh, eressuhâpiäláág ulmuuh já intersuhâpiäláág ulmuuh.
Seksuaal- vâi suhâpeliucceeblovoh.
Maŋgii suhâpeliucceeblovoh iättojeh seksuaalucceeblohhoon, veikkâ sij láá riävtui suhâpeliucceeblovoh. Taat ij kuittâggin meerhâš, ete sij iä puávtáččii kuullâđ meid seksuaalucceeblovvoid, jis sij láá meid homoh, lesboh, biseksuaaleh, aseksuaaleh teikkâ panseksuaaleh. Lii kuittâg máhđulâš, ete sij láá heteroh, mon keežild sij kuleh tuše suhâpeliucceeblovvoid.
Tippur

Tippur teikâ gonorrea lii "Neisseria gonorrhoeae" -nommâsii bakteerist šoddâm seksitavdâ, mii toovvât páihálii infektio já mon puáhtá tipšođ antibioottalkkâsijguin.
Čáittuseh.
Čáittuseh váldojeh seksitaavij miäldásávt jo-uv cissâčáittusáin tâi väldimáin čáittus pottârääigist, njiälust tâi iämáduvâst.
Seksuaalvuođâ sänikirje.
Seksuaalvuođâ sänikirje mield tippur lii bakter tovâttem seksitavdâ, mii puáhtá njuámmuđ suoijiimettumes tohâmist, njälmiseeksist já seksitiiŋgâi peht. Tippur áiccoo seksitavdâteestâ vuáđuld, já tot hoittájuvvoo antibiotijguin.
Suomâ luándusuojâlemlitto

Suomâ luándusuojâlemlitto adai SLL () lii luándu maaŋgâhámásâšvuođâ, kilelis ovdánem, pirâssuojâlem já kulttuuräärbi kattim ovdedeijee väldikodálâš aalmugservi. Suomâ luándusuojâlemlitto vuáđudui vyesimáánu 21. peeivi 1938. Luándusuojâlemlitto lii Suomâ stuárráámus luándusuojâlemservi, já toos kuleh paijeel 28 000 jesânid. Persovnjesânij lasseen irâttâsah já seervih tuárjuh lito tooimâ toorjâ- já olgojesânin. 
Historjá.
Luándusuojâlemlito oovdâstmannee Suomâ luándusuojâlemservi vuáđudui vyesimáánu 21. peeivi 1938 Helsigist. Aalgâst tot lâi viehâ uccâ tieđâlâš servi. 1960-lovvoost servi muttui nuuvt, ete uđđâ jesâneh nubásmittii lito tooimâ vuáđujurduid. Talle tast šoodâi 'ubâ aalmug' servi, kuus kulâškuottii eenâb já eenâb meid eres ulmuuh, iäge tuše tietteeh já totkeeh. Ive 1969 Suomâ luándusuojâlemservi lohtui oohtân maaŋgâi eres luándusuojâlemservijgijn. Uđđâ lito nommân šoodâi Suomâ luándusuojâlemlitto. 
Luándusuojâlemlito suojâlempargo áárvuh.
Luándu kunnijâttem.
Suomâ luándusuojâlemlitto oovded ohtsâškoddeest luándu já ton maaŋgâhámásâšvuođâ kunnijâttem já suojâlem. Olmooš lii uási luándu já ohtâ šlaajâ miljovnij juávhust, já tondiet ulmust lii kenigâsvuotâ suojâliđ luándu. 
Ulmuu luándukoskâvuođâ siäluttem já nanodem.
Suomâ luándusuojâlemlitto lasseen toimâmáin ibárdâs tast, ete luándu kuávdášlâš elementij já tooimâi suojâlem lii uáli tehálâš pargo já kuhes äigikooskâst suojâl meid ulmuid. Luándu feerimáin ulmuuh pyehtih hammiđ jieijâs ibárdâs tast, maggaar lii pyeri piirâs.
Tiervâslâš, torvolâš já makkuus eellimpirrâs kattim.
Suomâ luándusuojâlemlito ulmen lii ulmuu tiervâslâš, torvolâš já makkuus eellimpiirâs. Litto oovded eennâmvuáđu, ááimu já čácáduvâi suojâlem sehe kättee enâduvâi já huksejum pirrâs áárvuid.
Njälmiseksi

Njälmiseksi teikkâ ooraalseksi uáivild tom, et njuálu tâi njama suhâorgaanijd tâi aanaal kuávlu.
Seksuaalvuođâ sänikirje.
Seksuaalvuođâ sänikirje mield njälmiseksi uáivild suhâorgaanij kihtâlem já njavkkâm njalmijn.
Seksitaavdah.
Seksitaavdah pyehtih njuámmuđ meid njälmiseeksist, mast ij lah kiävtust kondom tâi njälmiseksisyeji. Seksitaavdah njuámuh njälmiseeksist kondomttáá tâi njälmiseksisyejettáá tâi iämádâh- já aanaaloonâšmist, jis kiävtust ij lah kondom.
Seksitaavdâi vuástá puáhtá suoijiidâttâđ njälmiseeksi ääigi kevttimáin uđđâ tâi vieres kuoimijn penis alne kondom já iämáduv tâi aanaal alne njälmiseksisyeje. Njälmiseksisyeji lii luándukumist (lateks) rahtum lijne, mii piäijoo jo-uv iämáduv tâi pottârääigi oolâ.
Njälmiseksisyeji.
Njälmiseksisyeji lii seksitaavdâi estimvyehi, mon puáhtá kevttiđ pottârääigi teikkâ nissoon suhâorgaanij syeijin njälmiseeksi ääigi. Njälmiseksisyeje puáhtá rähtiđ kondomist, uástiđ apteekist teikkâ seksitiŋgâkäävpist.
Hunky Dory

Hunky Dory lii David Bowie niäljád studioalbum, mii almostui juovlâmáánu 17. peeivi 1971. Skiärru päddejui Trident Studiost Lontoost, já ton pyevtitteijen tooimáin Bowie já Ken Scott.
Album muusik lii glam rock, mut tast láá meid ennuv folkmuusik jiešvuođah. Albumist láá meid tribuuteh Bowie mielâmusikkáráid Lou Reedân (pittá "Queen Bitch") já Bob Dylanân (pittá "Song for Bob Dylan") sehe taaidâr Andy Warholân. Pittá "Kooks" vuod lii čujottum Bowie kaandân Zowien.
Kritikkáreh rámmojii album, mut tot ij miänástum listoin ovdil Bowie čuávuváá album "The Rise and Fall of Ziggy Stardust and the Spiders from Mars" almostittem. Ton album mielâstumvuođâ mield meid "Hunky Dory" finnij huámmášume já pajanij listoid. Meid single "Life on Mars?" pajanij listoid eskin kesimáánust 1973.
Pitáh.
Puoh pittáid lii nuotâstâm já čáállám David Bowie, pic "Fill Your Heart", mon lává nuotâstâm Paul Williams já Biff Rose.
The Rise and Fall of Ziggy Stardust and the Spiders from Mars

The Rise and Fall of Ziggy Stardust and the Spiders from Mars teikâ tuše Ziggy Stardust lii eŋlandlâš musikkár David Bowie konseptalbum já viiđâd studioalbum, mii almostui Britanniast kesimáánu 6. peeivi 1972. Bowie kulostui album mield, já tast šoodâi ohtâ suu karrieer merhâšitteemuin skiäruin. Album genre lii glam rock.
Album pyeremus saje Britannia listoost lâi viiđâd saje syeinimáánust 1972. Suomâst album lâi listo kuuđâd čohčâmáánust 1972. Ive 1997 album sajostittui 20. pyeremusân albumân HMV, Channel 4, The Guardian já Classic FM "Music of the Millennium" -jienâstmist. Album tobdosumos pittá "Starman" almostui singlen cuáŋuimáánu 28. peeivi b-peelinis "Sufragette City". Pittá pajanij Britannia singlelisto sajan 10. Pitá miänástus mield Bowie peesâi lávdástiđ tom pivnohis "Top of the Pops" -televisio-ohjelmân.
Skiäru lokkekove vaaldij Brian Ward -nommâsâš čuovâkovvejeijee kolmâ já arvaas iijâ Lontoost čujottâsâst 23 Heddon Street. Saajeest lii šoddâm Bowie fanij kooskâst masa possijdvajâldemsaje. Kove lâi algâalgâlávt čapisvielgâd, mut tom ivnejii maŋeláá.
Bowie raahtij album várás alter ego Ziggy Stardust, kii lâi komovuođâst Eennâmpáálun puáttám rocktäsni. Ziggy-huáđđost Bowie keevtij iššeen jaapaanlâš kabuki- já nō-teatter, pantomiim sehe androgyynlâšvuođâs, moos kullii smiŋkkâ, ruopsis vuoptah sehe šiälgájeijee pihtâseh. Media kritisistij huáđđoo kopion ameriiklâš glam rock -juávkku Alice Cooperist já irâttij rähtiđ taggaar kove, ete Cooper já Bowie láin riijdost Bowie huáđđoo tiet. Bowie lâi ovdil Ziggy-huáđđoos keksim lamaš Alice Cooper konsertist já uáinám tobbeen androgyynlii já čalmesmiiŋkâ kevttee Cooper teatraallâš lávdástem já lâi lijkkuum toos. Bowie oovdeb manager Tony Zanetta mield Bowie lâi uáli kaađâš Alice Cooperân, tastko ij keksim jurduu ovdil.
Kuppá

Kuppá teikâ syfilis () lii "Treponema pallidum pallidum" -nommâsii bakteerist šoddâm seksitavdâ, mon puáhtá tipšođ antibioottalkkâsijguin.
Seksuaalvuođâ sänikirje.
Seksuaalvuođâ sänikirje mield kuppa ađai syfilis lii bakter tovâttem seksitavdâ, mii puáhtá njuámmuđ suoijiimettumes tohâmist já njälmiseeksist. Syfilis puáhtá aiccâđ vorrâčáittusist já tom puáhtá hoittáđ antibiotijguin.
Hiller

Hiller ("Mustela putorius") lii eurooplâš netielleešlaajâ, mii ij makkuu Suomâ kolmâ šoŋŋâduvâst. Eresnáál ko miŋkki, hiller ij taarbâš čääsi elimân, mutâ tot iälá kuittâg čácáduvâi já njeešij aldavuođâst. Hillerist nälistittum fretti lii oonnum jielâhin, já tot kiävttoo meid iššeen rotái já kaniinij miäcástmist.
Olgohäämi.
Hiller kulá uccâ netielleid. Niŋálâsah láá čuuvtij ucebeh ko oráseh. Hiller ruumâš lii sukkullágán, já jyelgih láá uánihááh. Ruumâš lii orásijn 35–45 cm kukke já niŋálâsâin 30–37 cm kukke. Seibi lii 11–19 cm kukke. Oreshillereh teddih 0,7–1,5 kg já niŋálâsah 0,2–0,8 kg. Njune pirrâ hiller lii kuovgâd. Čoolmij tyehin láá českis sárgáh, já peeljij roobdah láá kuovgâdeh. Soksâmeh láá čappâdeh, mutâ vielgis vuáđu-ullo čiäskáá eromâšávt tälviv. Hiller lii ucceeb ko čeevris, já tast láá ereslágáneh kovoseh muáđuin ko miiŋkist.
Lavdâm já eellimpiirâs.
Hillerist lii vijđes lavdâmpiirâs Portugalist Euroop čoođâ Ruošân Uralváráduv räi. Tot ij tiettuu Skandinavia taveoosijn, Irlandist já Adriameerâ nuorttâriddoost. Kreikkaast hiller tiättoo sätinálásávt eennâm taveoosijn.
Suomâst hiller tiättoo Oulu räi. 
Hiller lii šlaajâ, mii mákkoo jieškote-uvlágánijn pirrâsijn. Tot kuittâg mákkoo pyeremustáá lahtâ já vyeligis kuávluin. Táválávt tot iälust vyelimeecijn já riddokuávluin sehe tälviv táálunkuávlusiijdâi aldasijn. Hiller tiättoo meid meccilum aroin, jeegijn, vuomijn já piäldukuávluin.
Lattim.
Eellimvyevih.
Hiller lii aktiivlâš iho já veigin, mutâ motomin tom puáhtá uáiniđ meid peiviv. Peivinaharijd tot uáđá távjá nube ellee vuágust tâi keeđgij já oovsij vyelni. Hiller sáttá jieš-uv kuáivuđ jieijâs piäju.
Hiller ruáttá njuškon. Eresnáál ko neeti, hiller ij kuárŋu távjá. Tot máttá vuoijâđ, mutâ ij toovâ tom ennuv. Pivdemmääđhih iho láá muádi kilomeetter kukkosiih, já lihâdemkuávlu lii suulân oovtâ neljihâškilomeetter. Orásijn lihâdemkuávluh láá stuárráábeh ko niŋálâsâin.
Raavâd.
Hiller uáiviravâdin láá uccâ njomâtteijeeh, eromâšávt jursseeh já njuámmileh, lodeh já cuobbuuh sehe kyevdih. Meid kyeleh, tivreh já myerjih láá hiller ravâdin, já motomin tot porá meid šaddopurrâmuš.
Lasanem.
Hillereh čivgeh tuše ohtii ivveest. Parâttâllâm lii kiđđuv, já čuávjiäigi pištá suulân 6 oho. Piäju lii rahtum koške suoinijgijn. Čiivgah šaddeh vyesimáánu loopâst teikkâ kesimáánust. Piäsáduvâst láá 3–7 čivgâd. Toh teddih šodâdijnis vuálá 10 g, já toh láá čalmettemeh já páljáseh. Čalmeh lekkâseh suulân nelji oho šoddâm maŋa. Kyevti mánuppaje ahasâžžân čiivgah láá jo rävis ohtâgâsâi ivnásiih. Nelji mánuppaje puárisin čiivgah vyelgih kiäinusis já pyehtih lasaniđ jo čuávuváá keesi. 
Kaardijn hiller puáhtá eelliđ love-uv ihheed, mutâ luándust tot iälá harvii paijeel viiđâihásâžžân.
Neeti

Neeti lii netiellei laahkon kullee njomâtteijeešlaajâ. Tot tiättoo masa ubâ Euroopist sehe uásild Aldanuorttân, Kaukasusist já Siberia viestâroosijn. Neeti iälá maaŋgâlágánijn meecijn. Neeti lii miäcástum vuohâdis tälvituurhâ tiet. 1900-lovvoost neeđijd šoddâdii čevđikaardijn.
Olgohäämi.
Neeti lii koskâstuárusâš piärguporree, já tot lii suulân kisá stuárusâš. Rummâš kukkodâh lii 45–48 cm, já seeibi kukkodâh lii 16–28 cm. Neeti tiäddá suulân 500–1 800 g. Oráseh láá 12–30 % lussâduboh ko niŋálâsah.
Neđe soksâmeh láá ruškâdeh, já tälviv toh láá vuohâdeh já timáseh. Keessiv turkkâ lii uánihâš já ruávis. Tälviturkkâ šadda čohčâmáánust, já nuorâ ohtâgâsah finnejeh rävis soksâmijd vuosmuu täälvi ääigi. Čudduu kuávlu lii ooraans, čuávji lii häälleh, já kepilijn lii tevkkâdub ivne. Seibi lii kukke já vuohâd, já peeljih láá stuárráh já kulmâhâšhámásiih. Neeti iälá táválávt 8–10 ihheed.
Lavdâm já eellimpiirâs.
Neeti tiättoo masa ubâ Euroopist, Anatoliast, Irak já Iran taveoosijn, Kaukasusist já Siberia viestâroosijn. Euroopist tot ij tiettuu stuorrâ uásist Iberia njargâenâmist já Kreikkaast sehe motomijn oosijn Belgiast já Vuáládâhenâmijn. Suomâst neeti iälá masa ubâ enâmist, mutâ ij aaibâs tavemuu Säämist. 
Neeti iälá sehe lostâ-, siähálâs- ete kuácceevuovdijn.
Lattim.
Neeti pivdá táválávt tuše iho. Peiviv tot piso sajestis já vuoiŋâst ovdâmerkkân källeevuágust, juovâst, vuovdân muorâst, kozzâlode piervâlist já távjá uárree tâi lädikuávská piervâlist, mii lii táválávt kuosâst. Neeti molso vuoiŋâstemsaje távjá. Nievris šooŋâst tot sáttá pisottâllâđ sajestis motomijd peeivijd. Tállân stoormâ maŋa neeti vuálgá vajâldiđ. Netiniŋálâs čivgá njuhčâ-vyesimáánust 2–5 čiivgâ. Piäju lii távjá vuovdân muorâst teikkâ juovâst.
Raavâd.
Neeti lii puohporree, mutâ tot pivnohist piärgupurrâmuš jis tot lii fáállun, eromâšávt uccâ njomâtteijeid. Tot totká iho puoh vuáguid usâdijnis purrâmâššân muoldâgijd, jursseid, luudijd, cuobbuid sehe tiivrijd. Meid luudij maneh, myerjih, heđâlmeh já mietâ kuleh ton purrâmâšliiston. Motomin neeti kuállee meid ovdâmerkkân sorvâellei rááđuin. Eeđeest neeti porá meid kuobbârijd.
Nuárju

Nuárju ("Pusa hispida" ovdil "Phoca hispida") lii uccâ nuárjušlaajâ, mii iälá tavekuávluin já lassaan jieŋâ alne. 
Vyelišlaajah.
Jieškote-uvlágánijn kuávluin iälusteijee nuárjupopulaatioh láá nelji:
Tolebáá meid Saimaast ässee saimaanuárju ("Pusa saimensis") miäruštâllui nuárju vyelišlaaijân, mutâ uđđâ tutkâmušâi vuáđuld tot tubdâstui jieijâs šlaaijân. Saimaanuárju lii tuođâlávt uhkevuálásâš.
Nuorttâmerânuárju já laatokkanuárju eelih sierriimist nubijnis. Toh láá jieŋâpaje áigáliih relikteh, moh mákkojeh saivâčääsist já merâsaaivâst. Tain ij lah geenimolsom eres vyelišlajâiguin.
Muotâäijih

Muotâäijih lii muottust rahtum huáđđoo, mii sulâstit ulmuu. Táválávt tot lii rahtum kuulmâ muotâpáálust, main vyelemus kovvee jyelgiuási já pajemuš kovvee uáivi. Koskâpállu vuod kovvee raddevuovdâ. Muotâäijihist pyehtih leđe meiddei čalmeh, njune já njälmi. Čalmeh já njälmi láá rahtum ovdâmerkkân keeđgijn. Njune vuod lii rahtum táválávt porkkanist teikâ uávsist. Muotâäijihân puáhtá lasettiđ meid pihtâsijd tegu čevelijne já kappeer.
Čäcisäplig

Čäcisäplig ("Arvicola amphibius" ovdil "Arvicola terrestris") lii Koskâ- já Tave-Euroopist sehe Taveviestâr-Aasiast tiättojeijee jursseešlaajâ. Čäcisäplig ij lah rávhuidittum šlaajâ Suomâst. 
Olgohäämi.
Čäcisäplig lii muoldâgin viehâ styeres já kuhesseeibâg. Ton rummâš kukkodâh lii 11–21 cm, já seeibi kukkodâh lii 6–13 cm. Čäcisäplig tiäddá suulân 70–280 g. Ton almolâš ivne lii tevkkâd. Selgipeeli puáhtá leđe meid čappâd, já čuávjipeeli lii kuovgâdub – motomin ruopsisruškâd.
Lavdâm já eellimpiirâs.
Čäcisäplig lii vijđásávt levânâm šlaajâ. Viestârist tot tiättoo Ranskaast já Britanniast, kost ton eellimkuávlu juátkoo Euroop já Ruošâ čoođâ Siberian Lenajuuvâ liähán já Baikaljáávrán. Tavveen čäcisäplig tiättoo tave näpikiärdu räi já mäddin Iranist já Aldanuorttân. Suomâst čäcisäpligeh tiättojeh Suomâluovtâst aainâs-uv Oulu aloduv räi. 
Čäcisäplig lii vuáháduvvee šlaajâ já tot iälá jieškote-uvlágánijn eellimpirrâsijn juuvâi, viirdij já jeegij pirrâ. Čäcisäplig tiättoo meid motomin niijtoin, piälduin já muorâkaardijn. Keessiv šlaajâ mákkoo lahtâ kuávluin já čääsi aldavuođâst, tego jeegijn já aijuin. Lii uáinistâm, ete tälviv čäcisäplig värree koške kuávlun, kost tot áásá koške enâmân kuáivum vuovdâin.
Lattim.
Čäcisäplig vuájá pyereest já máttá meid puohčâđ, mutâ olgojiešvuovij tiet tot ij lah vuáhádum čäcielimân. Čäcisäplig iälá táválávt eennâmvuálááš vuovdâin, mutâ sáttá eelliđ meid tulve kárdum poovnâst tâi čääsist leijee mievtâst. Čäcisäplig kuáivumpargoin šoddâm lejeh láá siämmáálágáneh ko eennâmsäplig kuáivum lejeh.
Raavâd.
Čäcisäplig ravâdin láá puohlágáneh šadoh já toi uásih. Motomin čäcisäplig puáhtá puurrâđ elleeraavvâd. Tot porá muorâi veedijd, motomin meid koorâid sehe jävriruávuid, jävrihoošijd já vuojâraasijd. Čäcisäplig norá ruotâsšaddoid já ruonnâsijd eennâmvuálááš vuággusis.
Lasanem.
Čäcisäpligist láá maaŋgah piäsáduvah keessiv, main pyehtih leđe 2–9 čivgâd. Táválávt čiivgah láá kuittâg 4–6. Vuosmuš piäsádâh šadda cuáŋui-vyesimáánust já eidu šoddâm čiivgâid puáhtá uáiniđ vala čohčâmáánust-uv. Piäju lii táválávt eennâm vyelni, mutâ čäcisäplig puáhtá rähtiđ piäjus meid čääsi pirâstittem mievtâst. Čäcisäplig šadda suhâjuátkimahan kyevti mánuppaje ahasâžžân, mii meerhâš tom, ete tooláá kiđđuv šoddâm čiivgah pyehtih lasaniđ vala siämmáá ive ääigi.
Piätuelleeh

Piätuelleeh ("Carnivora") láá njomâtteijeelahko, moos kuleh suulân 270 šlaaijâd. Stuárráámus uási piätuellei lahko šlaajâin láá piärguporreeh, uási láá puohporreeh (om. kuobžah), já uási láá iänáážin šaddoporreeh (om. stuorrâpanda). 
Táálááh piätuelleeh láá juáhásâm kyevti ovdánemliinján: peenuvlágánij piätuellei "Caniformia"- já kissálágánij piätuellei "Feliformia"-vyelišlaajáid, main láá 15 hiäimud. Vepsijuálgásiih ađai nuárjuelleeh láá onnáá peeivi kuulmâ hiäimu luándulâš mutâ luokittâlhánnáá pááccám juávkku. Tot kulá "Caniformia" -vyelihiäimun.
Muotâpállu

Muotâpállu lii noomâs mield muottust rahtum pállu. Pyeri muotâpállušoŋŋâ lii talle ko liegâsvuotâ lii suulân +/-5 °C. Muotâäijih puáhtá rähtiđ kulmáin stuorrâ muotâpálloin. Táválávt vyelemus muotâpállu lii stuárráámus já pajemuš muotâpállu lii ucemus.
Arto Paasilinna

Arto Tapio Paasilinna () lâi syemmilâš kirječällee.
Eellim.
Arto Paasilinna šoodâi cuáŋuimáánu 4. peeivi 1942 Kittâlist. Suu vaanhimeh láin poolis Väinö Paasilinna já Hilda-Maria Niva. Perruu puoh kaandah Arto, Erno, Reino já Mauri šoddii kirječällen. Paasilinna poorgâi nuorrân savotijn já 1960-lovvoost sun algâttij karrieer toimâtteijen. Suu vuossâmuš roomaan "Operaatio Finlandia" almostui ive 1972, mut ive 1975 almostum "Jäniksen vuosi" lâi tuođâlâš miänástus. Kirje lii jurgâlum aldasáid 30 kielân. Ohtsis suu kirjeh láá jurgâlum paijeel 40 kielân, já toh láá vuábdum käävci miljovn pittád. Kiirjijn láá rahtum 10 elleekovveed já muáddi TV-rááiđu. Paasilinna kuulâi-uv Suomâ pivnohumosij kirječällei juávkun. Sun finnij elimis ääigi maaŋgâid palhâšuumijd Suomâst sehe Prix Litteraire Air Inter -palhâšume Ranskaast já Giuseppe Acerbi -palhâšume Italiast. Paasilinna jaamij roovvâdmáánu 15. peeivi 2018 Espoost.
Čalluuh.
Romaneh.
Arto Paasilinna čaalij 36 romanid:
Njuuvčuálppááh

Njuuvčuálppááh ("Calcariidae") láá varbusluudij laahkon kullee hiäimu. Kulmâ suuvâ já kuttâ šlaajâ kuleh taan hiäimun. Tain čabivuávláš já njuuvčuálpáš eelih Tave-Amerikist, Aasiast já Euroopist, meid Suomâst. Nelji eres šlaajâ eelih tuše Tave-Amerikist.
Njuuvčuálpáš

Njuuvčuálpáš ("Plectrophenax nivalis") lii vielgiskirjáás varbuslodde.
Stuárudâh já tobdomeerhah.
Njuuvčuálpáš lii varbusii matsâš, 17–19 cm kukkosâš lodde, mii tiäddá 29–40 g. Orráás selgi, suájákeejih já pottâš koskâpuuzah láá čappâdeh, mudoi tot lii vielgâd. Niŋálâs lii ruškis- já vielgiskirjáá. Njuuvčuálppáá njune lii keessiv čappâd já tälviv ruškisfiskâd, já ton jyelgih láá čappâdeh. Njuuvčuálppáá kirdemjienâ lii "kililili"-skiillân já ton laavlâ lii uánihis, čyejilis verstâ.
Lavdâm já eellimpiirâs.
Njuuvčuálpáš pessee Euroop, Aasia já Tave-Amerik tundrakuávluin. Suomâst tot lii Säämi tuodârkuávlui lodde. Pessimnääli lii stuárráámus Kaalduáivi, Kietâveerdi, Paištuoddâr já Myeđhituoddâr meccikuávluin, mut njuuvčuálpáš kávnoo meid Suáluičielgi kuávlust. Suomâ pessimnääli mulsâšud ennuv ihásávt. Tot lii áárvu mield 3 000–15 000 paarrâd. Njuuvčuálppáá tile Suomâst lii hiäjulum. Njuuvčuálpáš värree tálvástâllâđ Maadâ-Ruošân já Tavemeerâ riddoid roovvâd-skammâmáánust já máccá Suomân njuhčâ-cuáŋuimáánust.
Lasanem.
Njuuvčuálpáš piervâld källee luoddânmân tâi keeđgij vuovdân. Niŋálâs mannee kesimáánust 4–7 manneed já láálá taid 13 peivid. Uđâgááh vyelgih piervâlist 10–11 peeivi ahasâžžân já kirdeleh kyevti oho ahasâžžân.
Raavâd.
Njuuvčuálpáš porá siemânijd.
Čabivuávláš

Čabivuávláš ("Calcarius lapponicus") lii njuuvčuálppái hiäimun kullee kirjáás varbuslodde.
Stuárudâh já tobdomeerhah.
Čabivuávláš lii 14–15,5 cm kukkosâš lodde, mii tiäddá 20–30 g. Orráás uáivi, čuudâ já radde láá čappâdeh. Niske lii ruopsisruškâd, čuávji vielgâd já selgipeeli čapis- já ruškiskirjáá. Niŋálâs lii kuovgâdub ko ores já ton uáivi lii sárgáá.
Lavdâm já eellimpiirâs.
Čabivuávláš pessee Euroop, Aasia já Tave-Amerik tundrakuávluin. Suomâst tot pessee eromâšávt Säämi tuodârjolgâdâsâin já jeegijn. Suomâ pessimnääli lii áárvu mield 50 000–150 000 paarrâd. Nääli lii kiäppánâm majemui iivij, já šlaajâ lii tääl čalmeestoonnum Suomâst. Čabivuávláš tálvástâl Koskâ-Aasiast. Čohčâvarrim lii čohčâ-roovvâdmáánust já kiđđavärrim cuáŋui-vyesimáánust.
Lasanem.
Čabivuávláš mannee kesimáánust 3–7 manneed, já niŋálâs láálá taid 11–14 peivid. Uđâgááh vyelgih piervâlist 8–10 peeivi ahasâžžân.
Raavâd.
Čabivuávláš porá čielgitävtittes elleid, siemânijd já šadoi oosijd.
849

849 (DCCCXLIX) lâi normaalihe, mii aalgij já nuuvâi juliaanlâš kalender mield majebaargâ. Tot lâi 840-lovo majemuš ihe.
Elsa Laula Renberg

Elsa Laula Renberg () lâi maadâsämmilâš puásuiolmooš, aktivist já politikkár.
Eellim.
Elsa Laula šoodâi skammâmáánu 29. peeivi 1877 perruus niäljádin pärnin. Suu vaanhimeh láin puásuiulmuuh Kristina Laula já Lars Thomasson Laula. Nuorrân Laula luuvâi selgiennin Tukholmast. Laula lâi tehálâš vaikutteijee sämmilii servitooimâ aalgâst. Sun tooimâi ive 1904 vuáđudum vuossâmuu sämiseervi "Lapparnas Centralförbund" saavâjođetteijen. Siämmáá ive almostui suu pamflet "Inför lif eller död? Sanningsord i de Lappska förhållandena", mii kietâdâlâi sämmilij vuoigâdvuođâid, škovlim já eennâmkevttim. Ive 1908 Laula naajâi Tomas Petersen Tovein já varrij suin Taažân. Sunnui šoddii kuttâ párnáá. Puásuipargo lasseen Laula toolâi jieškote-uvlágánijd sahâvuáruid sämiaašijn. Sun lâi meid fáárust sämiseervi "Brurskanken samiske lag" já Taažâ vuossâmuu säminisonij seervi "Brurskankens samiske kvindeforening" vuáđudemčuákkimist. "Brurskankens samiske kvindeforening" kočoi čuákán vuossâmuu tave-eennâmlii sämičuákkim, mii tollui kuovâmáánu 6. peeivi 1917 Ruándimist. Laula sahâvuáru leehâi taam historjálii čuákkim. Čuávuváá ive Laula ornij vuossâmuu väldikodálii sämičuákkim Ruotâ Östersundist. Laula jaamij syeinimáánu 22. peeivi 1931. Suu šoddâmpeivi lii lamaš virgálâš Säämi liputtempeivi ive 2017 rääjist.
Sierâpaŋkki

Sierâpaŋkki lii Mannerheim párnáisuojâlemlito ive 2017 vuáđudem tiätuvuáđu. Ovtâskâs ulmuuh já siärváduvah láá nuurrâm tiätuvuáđun paijeel 1 000 sierrâd. Sierah láá juohhum ave, sierreemere, pištem, taarbâšlii tile, sierâtiijpâ já uulmij mield.
Ruánáávarbusâš

Ruánáávarbusâš lii piäippáinij hiäimun kullee varbuslodde.
Stuárudâh já tobdomeerhah.
Ruánáávarbusâš lii uccâ fiskis-, ruánáá- já čapiskirjáás loddááš. Tot lii 11–12,5 cm kukke já tiäddá 10–15 g. Čuávji lii kuovgâd já ertpeeli čapissárgáá. Orráás uáivičokke já čuudâ láá čappâdeh, niŋálâs uáivi lii ruánáásárgáá. Nuorâ ruánáávarbusâš sulâstit niŋálâs. Ruánáávarbusii laavlâ lii jotelis visârdem.
Lavdâm já eellimpiirâs.
Ruánáávarbusâš iälá vijđásávt Euroopist já Aasiast. Suomâst tot pessee masa ubâ enâmist, eereeb Säämi tuodârkuávluin. Majemui iheluuvij ruánáávarbusâš lii kuittâg lavdâm tavaskulij. Suomâ pessimnääli lii áárvu mield kyehti miljovn paarrâd, mut nääli mulsâšud ennuv ihásávt kuosâ já suávi siemâšadoi mield. Ruánáávarbusâš värree tálvástâllâđ Uárji- já Koskâ-Euroopân sehe Koskâmeerâ kuávlun čohčâ-roovvâdmáánust já máccá Suomân njuhčâ-cuáŋuimáánust.
Lasanem.
Ruánáávarbusâš pessee mielâstis kuosâvuovdijn já piervâld táválávt kuosân. Niŋálâs mannee cuáŋuimáánust 4–6 mane já láálá taid 11–14 peivid. Uđâgááh vyelgih piervâlist 15 peeivi ahasâžžân. Ruánáávarbusâš mannee távjá nube piäsáduv kesi-syeinimáánust.
Raavâd.
Ruánáávarbusâš porá siemânijd já čielgitävtittes elleid.
Stuorrâpaaccâhlodde

Stuorrâpaaccâhlodde lii varbuslodde, mii kulá piäippáinij hiäimun.
Stuárudâh já tobdomeerhah.
Stuorrâpaaccâhlodde lii 16–18 cm kukke já tiäddá 50–62 g. Ores lii ruopsâd já niŋálâs fiskisruánáá. Nuorâ lodde lii ruškisräänis já sárgáá. Lode jyelgih já njune láá tevkisruškâdeh, já ton kirdemjienâ lii uánihis "kip, kip". Stuorrâpaaccâhlodde sulâstit ennuv paaccâhloddáá, já távjá lii-uv väädis iäruttiđ šlaajâid nubijnis. Pyeremus tobdomerkkâ lii stuorrâpaaccâhlode kasseeb njune.
Lavdâm já eellimpiirâs.
Stuorrâpaaccâhlodde iälá iänáážin Tave-Enâmij já Uárji-Ruošâ pecivuovdijn. Suomâst tot pessee masa ubâ enâmist, eereeb Säämi tuodârkuávluin. Suomâ pessimnääli mulsâšud ennuv ihásávt peesi siemâšado mield: motomij iivij tot lii tuše 10 000 paarrâd já motomin joba 100 000 paarrâd. Stuorrâpaaccâhlodde vaajâld ive pirrâ raavâd maajeeld, eromâšávt tállán pessim maŋa njuhčâmáánust. Uási luudijn tálvástâleh Suomâst, uási vajâldeh čohčuv Koskâ-Euroopân.
Lasanem.
Stuorrâpaaccâhlodde piervâld kuácceemuorân kierruu piällás. Niŋálâs mannee uđđâive-njuhčâmáánust 3–5 mane já láálá taid 14–16 peivid. Ores piämmá niŋálâs läällim ääigi. Uđâgááh vyelgih piervâlist 25 peeivi ahasâžžân.
Raavâd.
Stuorrâpaaccâhlodde porá peesi já kuosâ siemânijd.
Paaccâhloddááš

Paaccâhloddááš ("Loxia curvirostra") lii varbuslodde, mii kulá piäippáinij hiäimun.
Stuárudâh já tobdomeerhah.
Paaccâhloddááš lii 15–17 cm kukkosâš lodde, mii tiäddá 35–53 g. Ores lii ruopsâd, niŋálâs fiskisruánáá já nuorâ lodde ruškisräänis já sárgáá. Lode jyelgih já njune láá tevkisruškâdeh, já ton kirdemjienâ lii uánihis "plit". Paaccâhloddááš sulâstit ennuv stuorrâpaaccâhlode. Távjá áinoo iäru lii, ete paaccâhloddáá njune ij lah siämmáá kossuv ko stuorrâpaaccâhloddeest.
Lavdâm já eellimpiirâs.
Paaccâhloddááš iälá vijđáht Euroop já Aasia boreaallii kuácceevyevdistielâsist. Suomâst tot pessee kuosâ ordârääji máddáápeln já pessimnääli mulsâšud ennuv ihásávt kuosâ siemâšado mield. Nääli lii áárvu mield 50 000–400 000 paarrâd. Paaccâhloddááš vaajâld raavâd maajeeld ive pirrâ. Uási luudijn tálvástâleh Suomâst.
Lasanem.
Paaccâhloddááš piervâld kuácceemuorân kierruu piällás já mannee uđđâive-njuhčâmáánust 3–5 mane. Niŋálâs láálá moonijd 13 peivid já ores piämmá tom läällim ääigi. Uđâgááh vyelgih piervâlist 16–18 peeivi ahasâžžân.
Raavâd.
Paaccâhloddááš porá iänáážin kuosâ mut meid peesi já lostâkuosâ siemânijd.
Varbusâš

Varbusâš ("Passer domesticus") lii varbusluudij laahkon kullee loddešlaajâ.
Stuárudâh já tobdomeerhah.
Varbusâš lii 14–16 cm kukkosâš lodde, mii tiäddá 29–38 g. Ton ruškis selgipeeleest láá čapis tiälhuh, já suájást lii vielgis säärgis. Jyelgih láá kuovgisruškâdeh. Orráás uáivičokke lii räänis já čuudâ lii čappâd. Varbusii táválumos jienâ lii jotelis "tsilp, tsilp" -visârdem.
Lavdâm já eellimpiirâs.
Varbusâš kulá maailm vijđásumosávt levânâm loddešlaajâi juávkun. Tot iälá vijđáht Euroopist já Aasiast sehe Tave-Afrik oosijn. Ulmuuh láá meid sirdám varbusijd aainâs-uv Tave- já Maadâ-Amerikân, Australian já Afrik maadâossijd. Suomâst tot iälá masa ubâ enâmist aassâm alda. Suomâ nääli lii áárvu mield 250 000 paarrâd, mut tot lii kiäppánâm majemui iheluuvij ääigi já tondiet varbusâš lii tääl tuođâlávt uhkevuálásâš Suomâst. Varbusâš lii päikkilodde, mut motomeh lodeh vajâldeh uánihis maađhijd kiđđuv já čohčuv.
Lasanem.
Varbusâš pessee mielâstis rakânâsâi vuáguin já motomin muorâin. Tot mannee 3–7 manneed, maid niŋálâs já ores kuohtuuh läälliv 11–15 peivid. Uđâgááh vyelgih piervâlist 13–18 peeivi ahasâžžân. Varbusii pessimpaje lii kukke já tot mannee táválávt 2–3 piäsáduv ivveest.
Raavâd.
Varbusâš porá siemânijd já čielgitävtittes elleid.
Iäluspellâ

Iäluspellâ ( já ) lii lyevdispellâ, mon lii ráhtám Sämitige "Sämikielâlij vuálá škovlâahasij párnáámateriaal" -haahâ. Iäluspellâ lii kuulmâkielâg spellâ: puoh teevstah láá čallum anarâškielân, pajekielân já nuorttâlâškielân. Spellâ lii uáivildum eromâšávt arâšoddâdem já škoovlâi várás – paijeel kuulmâ ihásijd. 
Speelâ ij pyevti uástiđ kaavpijn, mutâ Sämitigge juáhá tom škoovlâi já peivikiäjui kiävtun.
Speelâ ulme.
Speelâ ulmen lii uápásmiđ puásuituálu ihejurâmân já toos lohtâšuvvee sánádâhân. Meiddei oovtâkiärdánis matemaatliih tááiđuh láá kuávdášliih taan speelâst, ko párnááh rekinisteh sii poccui mere stuárrum teikâ kiäppánem tábáhtuskoortâi mield.
Speelâ vuávám.
Speelâ vuáváámân lává uásálistám Petra Kuuva lasseen Elle Valkeapää já Onneli Sieppi, kiäi juurdâ spellâ lii lamaš. Pargojuávhust lâi meiddei fáárust Tytti Bräysy, kii lii tuáijám speelâ graafisávt. Meiddei Aanaar škoovlâ, Avveel vyelitääsi já Čevetjäävri škoovlâ uáppeeh láá lamaš fáárust kuvviimin speelâ. Puoh koveh láá párnái sárgum koveh.
Speelâ tahheeh muštâleh, ete speelâ vuáváámist hástun lâi pasteđ väldiđ vuotân sierâ kuávluid já palgâsij ereslágán toimâmvuovijd já nomâttâsâid sierâ aašijn. Tondiet speelân láá kuođđum meiddei kuárus koortah, vâi juáháš puáhtá, jis haalijd, sovâttiđ taid já čäälliđ teevstâid jieijâs kuávlu toimâm- já ettâmvuovvijd mudágâžžân.
Tahheeh muštâleh vala, ete säämi pedagogiik mield speelâst ij lah tergâd tot, ete kii vuáittá, ete kiäst láá enâmus poccuuh speelâ loopâst, pic tehálumos lii, ete pargoh šaddeh oovtâst porguđ. Poccui meeri speelâ loopâst muštâl tuše tom, ete maht puásui-ihe já puásuipargo lii ubânâsân moonnâm.
Kuáddásuáti

Kuáddásuáti () lii sierâ, mii lii vuosâsajasávt uáivildum parnijd, mut mon pyehtih sierâdiđ meiddei nuorah já rävis ulmuuh. Kuáddásuáđist kuádáh kiävttojeh tuárupiergâsin kámppádâlmist nuubij vuástá. 
Aalmugijkoskâsâš kuáddásuátipeivi viättoo jyehi ive cuáŋuimáánust. Tom lii keksim Urban Playground -lihâstâs, já tot viettui vuossâmuu tove ive 2008. Suomâst tábáhtus lii viettejum aainâs-uv Oulu, kost tot uárnejui niäljád keerdi ive 2014. Suomâst tábáhtus lii kuittâg lamaš uceslágán.
Ailu Valle

Ailu Valle (š. 1985, Kaamâsmokke, Ucjuuhâ, Suomâ) lii sämmilâš ráppájeijee. Sun lii meddâl Ucjuuvâ Kaamâsmohe siijdâst. Algâaalgâst sun ráppái eŋgâlâs- já suomâkielân, mut talle sun kevtiškuođij eenikielâs orjâlâškielâ. Sun lii luuhâm máttáátteijen já haalijd ráppámáin meid ovdediđ kielâiäláskittem.
Karrieer.
Muusik.
Valle lii mainâšâm, ete suu muusikliih ovdâkoveh lává sämmilâš taaidâr Nils-Aslak Valkeapää já ráppájeijee Asa. Ovdil ko sun raahtij jieijâs skiäru, sun lâi fáárust oululij ráp-juávhui Pummiharmonia já Roolipolunveljekset skiäruin. Suu vuossâmuš skiärru "Dušši dušše duššat" almostui ive 2012 juovlâmáánust. Suu nubbe skiärru "7" (2015) ovtâstit sämmilij ärbivuáválijd oskomušâid já orientaallijd filosofiaid. Vale kuálmád sooloskiärru "Viidon sieiddit" almostui ive 2019.
Valle lii rähtimin uđđâ skiäru oovtâst anarâš ráppájeijee Amocáin. Sunnuu vuossâmuš single "Horagállis" almostui ive 2020 loopâst.
Jienâčaittâlem.
Sämitige alguu vuáđuld Yle já Gutsy Animations -pyevtittemfinnodâh rähtiškuottii uđđâ Muumileehi-rááiđu orjâlâškielân, anarâškielân já nuorttâlâškielân. Valle lii jienâčaittâlâm Muumistáálu roolâ orjâlâškielâg rááiđust.
Jurgâlem.
Oovtâst Sara Margrethe Oskaláin já Cathrine Bang Norumáin Valle lii jurgâlâm "Jiäŋŋum 2" -elleekove lavlui orjâlâškielân.
Ive 2020 almostuvvii Čuovâuáivi peivikirje -rááiđu vuossâmuš kirje, "Diary of a Wimpy Kid" sämikielâg versioh. Anarâškielân tom jurgâlij Mikkâl Morottaja noomáin "Čuovâuáivi peivikirje", nuorttâlâškielân Raija Lehtola noomáin "Jeäʹrmmpääʹǩǩ peiʹvvǩeʹrjj" já orjâlâškielân Ailu Valle noomáin "Jierpmástalli beaivegirji".
Palhâšumeh.
Ive 2019 Valle vuoitij párnáikulttuur staatâpalhâšume.